L'Ajuntament de Sagunt rep els alumnes del programa Erasmus+ de l'IES María Moliner i de tres instituts europeus
09 de novembre 2021

![](/media/0d2lu0u2/93-c_erasmusmin9.jpg?width=850&height=566.9886363636364)

Este matí l'alcalde de Sagunt, Darío Moreno, i el regidor d'Educació, José Manuel Tarazona, han rebut i donat la benvinguda a l'alumnat de l'IES María Moliner i d’altres tres instituts europeus que participenen el programa Erasmus+. Un total de 18 alumnes del María Moliner participen en este intercanvi amb instituts de Portugal, Dinamarca i Estònia.

L'alcalde de Sagunt, Darío Moreno, ha recordat la seua pròpia experiència Erasmus com «**una de les millors experiències de la meua vida**» al que ha afegit que «**va ser una manera d'adonar-me que tenim moltes coses en comú amb altres països. Moltes vegades no ens adonem perquè solament hem viscut a la nostra ciutat, i de sobte quan tenim este tipus d'experiències veiem que tenim moltes coses en comú amb altres persones i que també tenim oportunitats per a continuar creixent, en l'aspecte individual i col·lectiu**».

«**El programa Erasmus ha continuat creixent des de les universitats a instituts, a tot tipus d'educació, i vosaltres sou ací per això. Tindreu moltes oportunitats en el futur de poder continuar gaudint d’este programa, i us recomane que les aprofiteu totes. És una manera fantàstica de conéixer gent i diferents cultures, però al mateix temps d'unir les persones**», continuava Moreno. En este sentit, ha afegit que la Unió Europea «**és un gran orgull per això, ja que després de dos guerres mundials, necessitàvem alguna cosa més que ens unira, i el programa Erasmus és un element clau d'això**»​

![](/media/jb3jk3j2/93-c_erasmuscuerpo1.jpg?width=850&height=566.9886363636364)

Per la seua banda, el regidor d'Educació, José Manuel Tarazona, s'ha dirigit a l'alumnat desitjant-los una estada agradable i enriquidora, a més afegint «**que aprengueu molt amb este programa**», gaudint de «**Sagunt, una ciutat romana i antiga**». Així mateix, ha destacat com de positiu que poden ser els Projectes KA2 a les aules, l'Acció Clau 2 del programa Erasmus+ pensat per al desenvolupament dels sectors de l'educació, la formació i la joventut.

El programa Erasmus+ tracta d'impulsar les perspectives laborals i el desenvolupament personal, a més d'ajudar els sistemes d'educació, formació i joventut a proporcionar un ensenyament i un aprenentatge que doten les persones de les capacitats necessàries per al mercat laboral i la societat actual i futura. El programa de mobilitat entre països Erasmus+ liderat pel IES Maria Moliner es diu ‘Breakig Walls’, és a dir, ‘trencant barreres’.

Amb este projecte s'intenta fer un tomb a la metodologia, canviant la forma de conducta en els centres i creant nous espais i ambients molt més acollidors, càlids i familiars, amb una nova visió d'institut i agafant noves idees i conceptes positius per a l'educació de l'alumnat dels països amics dins del projecte.

![](/media/rxpfsxh0/93-c_erasmuscuerpo2.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-rep-els-alumnes-del-programa-erasmus-de-l-ies-maria-moliner-i-de-tres-instituts-europeus/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-rep-els-alumnes-del-programa-erasmus-de-l-ies-maria-moliner-i-de-tres-instituts-europeus/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-rep-els-alumnes-del-programa-erasmus-de-l-ies-maria-moliner-i-de-tres-instituts-europeus/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-rep-els-alumnes-del-programa-erasmus-de-l-ies-maria-moliner-i-de-tres-instituts-europeus/)